

Lleoliad Hyfforddiant Doethuriaeth Polisi a Thystiolaeth

|  |
| --- |
| **Prosiect**  |
| **Teitl:** Casglu data i hwyluso dealltwriaeth o ddirywiad y dyfrgi yng Nghymru |
| **Disgrifiad (dim mwy na 250 gair):** Yn y degawdau diwethaf, mae poblogaethau’r dyfrgi, *Lutra lutra*, wedi adfer ar ôl dirywiad dinistriol bron yn eu poblogaeth rhwng yr 1950au a’r 1970au. Fodd bynnag, mae’r Arolwg Dyfrgwn Cenedlaethol Cymru diweddaraf yn amlygu tuedd bryderus ar i lawr ar draws Cymru (Kean & Chadwick, 2021). Nid yw’n eglur beth yw’r rhesymau dros y duedd hon, ac mae grŵp llywio o arbenigwyr (yn cynnwys CNC) wedi nodi camau gweithredu pwysig y mae eu hangen er mwyn deall y risgiau i boblogaethau’r dyfrgi yng Nghymru. Un cam o’r fath (a gymerwyd yn 2022) oedd arolwg cwmpasu’r dystiolaeth, a amlygodd gwestiynau ymchwil allweddol, ffynonellau data posib, a bylchau yn y dystiolaeth (Kean et al 2022). Y cam nesaf, a nod yr interniaeth hon, yw coladu’r data a nodwyd gan Kean et al 2022 yn adnodd map digidol rhyngweithiol (e.e. fel Map Stori ArcGIS) y gellir ei ddefnyddio i lywio gwaith monitro a chadwraeth gyda phoblogaethau’r dyfrgi yng Nghymru. Bydd yr intern yn adolygu a choladu (i) data amgylcheddol (fel cynefin, ansawdd dŵr, stociau pysgod, ayb), a (ii) chofnodion ar gyfer y dyfrgi (a data cysylltiedig) o Arolygon Dyfrgwn Cenedlaethol Cymru o’r gorffennol. Lle nad yw’r setiau data eisoes ar gael yn ddigidol, bydd yr intern yn eu digideiddio (ar ôl adolygiad dichonoldeb o fewn y cyfnod 3 mis). (iii) Gan ddefnyddio’r mapiau digidol, bydd yr intern yn llunio adroddiad crynhoi yn disgrifio (ac yn rhoi dolenni electronig ar gyfer) yr holl ffynonellau data, y dulliau perthnasol, perthnasedd i ecoleg dŵr croyw/dyfrgwn, a chyfyngiadau/cryfderau pob set ddata, a hefyd yn nodi ble mae’r bylchau sy’n weddill yn y data.Caiff y data hyn eu defnyddio i helpu i gynllunio’r Arolwg Dyfrgwn Cenedlaethol nesaf, a gwaith monitro interim ar boblogaethau a chynefinoedd, gan gyfrannu at waith cadwraeth dyfrgwn. |
| **Manylion** |
| **Sgiliau gofynnol:** | Profiad o drin a chyflwyno data mewn amrywiaeth o fformatau; gallu i fynd ar drywydd pob edefyn ble gallai data fod yn cael ei gadw; gallu i ysgrifennu e-byst clir a chryno i ofyn am ddata / gwybodaeth / cymorth; profiad o gyfrinachedd data a chadw cofnodion diogel – yn arbennig wrth ymdrin â manylion perchnogion tir allanol; gallu i ysgrifennu adroddiadau cryno. |
| **Allbynnau a ragwelir:** | 1/ Archif Data Digidol OSW, yn cynnwys gwybodaeth ychwanegol (y tu hwnt i ddata presenoldeb / absenoldeb yn unig) wedi’i dynnu o daenlenni arolwg sy’n bodoli eisoes2/ Adnodd digidol (e.e. Map Stori ArcGIS) yn cysylltu safleoedd arolygon dyfrgwn â data amgylcheddol allanol (e.e. cynefin, ansawdd dŵr). 3/ Adroddiad yn disgrifio (ac yn rhoi dolenni electronig ar gyfer) ffynonellau data, dulliau, perthnasedd a chyfyngiadau mewn perthynas â gwaith monitro poblogaethau’r dyfrgi. |
| **Sefydliad lletya:**  | CNC |
| **Hyd a fformat (llawn amser / rhan amser):**  | Prosiect 3 mis llawn amser |
| **Cyfleoedd datblygu** | Mae’r lleoliad yn gyfle i ennill dealltwriaeth o sut mae Cyfoeth Naturiol Cymru’n gweithredu a sut caiff penderfyniadau eu gwneud ar sail tystiolaeth yng nghyd-destun yr amgylchedd yng Nghymru. Bydd yr ymchwilydd yn gweithio mewn tîm diddorol ac amrywiol, a bydd ei chyfraniadau/gyfraniadau at fynd i’r afael â’r argyfyngau natur a hinsawdd o werth mawr.  Bydd disgwyl i’r ymchwilydd weithio’n annibynnol o fewn paramedrau a chanllawiau a ddarperir gan Gyfoeth Naturiol Cymru. Gan weithio’n agos ag amrywiaeth eang o gydweithwyr, bydd yr ymgeisydd llwyddiannus yn meithrin perthnasoedd gwaith gwerthfawr, yn ehangu ei gwybodaeth/wybodaeth am y sector hwn, ac yn ehangu ei sgiliau trosglwyddadwy presennol.  Bydd yr ymchwilydd yn ymuno â thîm sy’n rheoli amrywiaeth eang o raglenni ac sy’n cynnig cymorth technegol a chyngor ar draws ein cyfarwyddiaethau Gweithrediadau a Thystiolaeth, Polisi, a Thrwyddedu. Mae hwn yn gyfle rhagorol i ddeall sut caiff ymchwil a thystiolaeth eu defnyddio i lywio penderfyniadau. Gyda chymorth gan oruchwyliwr yn CNC, bydd disgwyl i’r ymchwilydd gymryd cyfrifoldeb dros reoli a chyflwyno’r ymrwymiadau gwaith yn ystod cyfnod y lleoliad. |
| **Lleoliad ac amgylchedd gwaith:**  | Gwaith desg yn bennaf o gartref neu o fewn prifysgol. Ar gyfer y rôl hon gallai fod angen mynd i un o swyddfeydd CNC fel ymwelydd er mwyn cael gafael ar ffeiliau papur (ond byddai modd anfon y rhain drwy wasanaeth cludo).  |
| **Dyddiad dechrau:** | Hyblyg |
| **Meini prawf ar gyfer ymgeisio** | Dim ond gan fyfyrwyr cofrestredig sydd o fewn eu cyfnod wedi’i gyllido y gall Cyfoeth Naturiol Cymru (CNC) dderbyn ceisiadau i’r rhaglen lleoliadau myfyrwyr doethuriaeth. Rhaid i’r holl ymgeiswyr geisio cymeradwyaeth eu goruchwyliwr academaidd cyn gwneud cais.  |
| **Cyllid** |
| Caiff y lleoliad ei gyllido gan CNC a bydd yn gyfystyr â chyfradd bresennol UKRI ar gyfer taliadau doethuriaeth. Mae’r broses dalu yn ceisio cyd-fynd â strwythurau prifysgolion ar gyfer gwneud taliadau i fyfyrwyr doethuriaeth, h.y. bydd CNC yn talu’r brifysgol a chaiff y cyllid ei drosglwyddo i gyfrif y myfyriwr. Er mwyn osgoi oedi cyn i fyfyrwyr dderbyn taliadau, byddai’n well pe na fyddai taliad y myfyriwr doethuriaeth yn cael ei rewi yn ystod y lleoliad ac, yn hytrach, dylai barhau yn ôl yr arfer a bydd CNC yn ad-dalu’r brifysgol am yr amser pan nad yw’r myfyriwr yn ymgymryd â gwaith ymchwil. Nodwch: nid ydym yn talu myfyrwyr yn uniongyrchol. |
| **Cysylltu – ar gyfer ymholiadau** |
| **Enw:**  | Rebecca Clews-Roberts |
| **E-bost:**  | Rebecca.clews-roberts@cyfoethnaturiolcymru.gov.uk |
| **Ffôn:**  | 03000 654808 |
| **Y broses ymgeisio** | Cyflwynwch y ffurflen cyfle cyfartal, eich CV a llythyr cyflwyno byr, gan egluro pam eich bod yn addas ar gyfer y lleoliad hwn. Anfonwch y rhain at Lleoliadau@cyfoethnaturiolcymru.gov.uk.  NODWCH: Rhaid i’r holl ymgeiswyr gadarnhau eu bod wedi cael eu hawdurdodi i gymryd amser o’u hastudiaethau gan eu goruchwyliwr academaidd.  Os oes nam neu gyflwr iechyd arnoch, neu os ydych yn defnyddio Iaith Arwyddion Prydain a bod angen i chi drafod addasiadau rhesymol ar gyfer unrhyw ran o raglen y lleoliad, neu os hoffech drafod sut byddwn yn eich cefnogi os byddwch yn llwyddiannus, cysylltwch â lleoliadau@cyfoethnaturiolcymru.gov.uk cyn gynted â phosib i drafod eich gofynion ac unrhyw gwestiynau a allai fod gennych.  |